
R E F E R A T   D E  A P R O B A R E
privind validarea rezultatelor examenului pentru obținerea atestatului
în meseria de ”administrator de condominii”

  
În conformitate cu prevederile art. 106 din Legea nr. 196/2018 privind înființarea, organizarea și funcționarea asociațiilor de proprietari și administrarea condominiilor, ”persoanele fizice atestate pentru funcţia de administrator în conformitate cu prevederile Legii nr. 230/2007 privind înfiinţarea, organizarea şi funcţionarea asociaţiilor de proprietari, cu modificările şi completările ulterioare, pot îndeplini funcţia de administrator numai dacă, în termen de 12 luni de la intrarea în vigoare a prezentei legi, obţin certificate de calificare profesională care dovedesc calificarea profesională pentru a îndeplini ocupaţia de administrator, în conformitate cu prezenta lege.”
Acest termen a fost prelungit prin articolul unic din Legea nr. 294/2020 privind aprobarea Ordonanței Guvernului nr. 21/2019 pentru prorogarea termenului prevăzut la art. 106 din Legea nr. 196/2018 privind înființarea, organizarea și funcționarea asociațiilor de proprietari și administrarea condominiilor, respectiv ”până la data de 1 ianuarie 2022”.
Ținând cont de prevederile legale invocate și în scopul asigurării unei bune funcționări ale asociațiilor de proprietari din municipiul Brad, în data de 27 decembrie 2021 a fost organizat examenul pentru obținerea atestatului în meseria de ”administrator de condominii”.
La acest examen s-au înscris și s-au prezentat un număr de 11 persoane. Dintre acestea au fost admise 3 persoane, celelalte 8 persoane fiind respinse.
Conform prevederilor art. 2 lit. e din Legea nr. 196/2018,  ATESTATUL este ”actul care dovedeşte calitatea de administrator de condominii, prin care persoanele fizice care deţin certificate de calificare, conform lit. f), sunt atestate de către primar, la propunerea compartimentelor specializate în sprijinirea, îndrumarea şi controlul asociaţiilor de proprietari din cadrul autorităţii administraţiei publice locale, în baza unei hotărâri a consiliului local”.
Conform prevederilor art. 10 alin. 5 din același act normativ, ”la propunerea compartimentelor specializate în sprijinirea, îndrumarea şi controlul asociaţiilor de proprietari din cadrul autorităţii administraţiei publice locale, primarul, în baza unei hotărâri a consiliului local, atestă persoanele fizice în vederea dobândirii calităţii de administrator de condominii”.
Conform prevederilor art. 20 alin. 2 pct. B – B1 lit. t din Regulamentul privind procedura de atestare a persoanelor fizice care doresc să obțină calitatea de ”administrator de condominii”, aprobat prin H.C.L. nr. 115/2019, secretariatul comisiei de atestare ”după soluționarea contestațiilor, prin compartimentul de specialitate, întocmește proiectul de hotărâre și raportul de specialitate având ca obiect validarea rezultatelor examenului de atestare cuprinse în Lista candidaților admiși la examenul de atestare și Lista candidaților respinși la examenul de atestare”.
	În contextul celor de mai sus am inițiat prezentul proiect de hotărâre prin care am propus validarea rezultatelor examenului organizat în data de 27 decembrie 2022 pentru obținerea atestatului în meseria de ”administrator de condominii” și-l supun plenului Consiliului Local al Municipiului Brad  spre dezbatere în forma prezentată.
Am propus, de asemenea, împuternicirea Primarului Municipiului Brad să semneze atestatul administratorilor de condominii.
Precizez că atestatul este valabil 4 ani de la data emiterii şi poate fi reînnoit în aceleaşi condiţii în care a fost emis.
Expirarea, suspendarea sau retragerea atestatului determină automat imposibilitatea exercitării activităţii de administrare a condominiilor, prevăzut în Anexa nr. 3 la Regulamentul privind procedura de atestare a persoanelor fizice care doresc să obțină calitatea de ”administrator de condominii”.	
Invoc în susţinerea propunerii mele prevederile art. 2 lit. e, art. 10 alin. 5 și art. 64 alin. 10 și alin. 11 din Legea nr. 196/2018 privind înființarea, organizarea și funcționarea asociațiilor de proprietari și administrarea condominiilor, ale art. 20 alin. 2 pct. B - B1 lit. ț din Regulamentul privind procedura de atestare a persoanelor fizice care doresc să obțină calitatea de ”administrator de condominii”, aprobat prin H.C.L. nr. 115/2018, ale art. 129 alin. 1, alin. 2 lit. d, alin. 7 lit. s, alin. 14 din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

